สวัสดีค่ะ ตอนนี้หนูเป็นสิวผด+อุดตันค่ะ แต่เป็นสิวเล็กๆ แต่งหน้าจะเห็นสิวชัดมากค่ะ มีทั่วทั้งหน้าเลยค่ะ ตอนนี้ค้นพบสาเหตุเกิดจากการใช้ยาบางชนิด +โทนเนอร์ค่ะ เลยตัดสินใจไปกดสิว แต่สิวอุดตันก็ยังขึ้นเหมือนเดิมค่ะ แถมเป็นรอยดำที่เกิดจากการกดสิวด้วย เลยกังวลเรื่องการกดสิวเพิ่มค่ะ เพราะสิวที่ขึ้นหลังจากกดสิวมา มีสิวผด และอุดตัน แต่เล็กลง หนูควรกดต่อไป หรือควรเลิกกด แล้วหันมารักษาเองคะ แล้วถ้ารักษาเองหนูควรใช้ยารักษาอะไรดีคะ ขอบค่ะ
สวัสดีค่ะ สิวผดหรือสิวอุดตันนั้นเป็นการอักเสบของผิวหนังชนิดหนึ่ง ที่เกิดมาจากการอุดตันของน้ำมันและเซลล์ผิวหนังที่ตายแล้วบริเวณรูขุมขน เกิดเป็นจุดเล็ก ๆ ที่อักเสบ บวมแดง หรือมีหนอง ส่วนมากจะเกิดขึ้นบริเวณใบหน้า ลำคอ หน้าอก ไหล่ หรือหลัง ซึ่งเป็นบริเวณที่มีต่อมไขมันมากรอยดำหรือรอยแดงสามารถเกิดได้ตามหลังการมีสิว ยิ่งหากไปกดบ่อยๆ จะกระตุ้นให้เกิดรอยได้มากขึ้น จึงควรหลีกเลี่ยงพฤติกรรมดังกล่าวการรักษาสิว หากยังเป็นไม่มาก สามารถใช้ยาทาเฉพาะที่เช่นเบนโซอิล เพอร์ออกไซด์ ร่วมกับการทำความสะอาดผิวหน้าวันละ 2 ครั้งเช้าเย็น ด้วยสบู่อ่อนๆ ไม่จำเป็นต้องใช้โทนเนอร์ เพราะอาจทำให้เกิดการระคายเคืองมากขึ้นได้ แนะนำเป็นการใช้ครีมบำรุงให้ความชุ่มชื้นก็พอค่ะ แต่หากเป็นมาก อาจจะต้องได้รับยาฆ่าเชื้อไม่ว่าจะเป็นชนิดรับประทานหรือทาเฉพาะที่ภายใต้การดูแลของแพทย์ จึงควรไปพบแพทย์เพื่อประเมินรอยโรคเพิ่มเติม โดยถ้าเป็นกลับมาบ่อยๆ หรือเป็นชนิดรุนแรงมาก อาจจะต้องทายากลุ่มเรตินอยด์ไว้เพื่อป้องกันการเกิดของสิว ใช้ภายใต้การดูแลของแพทย์เช่นกัน